text: Se fotos: Godstog ramte bro
  11 marts 2013 kl. 10.53
  Al togtrafik mellem Kolding og Fredericia er indstillet efter at et godstog har beskadiget en vejbro ved indkørslen til Kolding. Broen over banen på Jens Holms Vej ved Fynsvej i Kolding bliver undersøgt af ingeniører fra Kolding kommune.
  Banedanmark oplyser, at et uheld på rangerområdet i Kolding har fået alvorlige følger for togtrafikken. Alle togafgange til og fra Kolding er stoppet.
  Køreledningerne over det ene hovedspor blev revet ned, da en godstog under rangering på området ved siden af hovedsporene kørte ind i en sporstopper og blev afsporet. Det meget lange godstog har haft stor kraft på, for den bageste vogn er fortsat ca. 20 meter efter sporstoppet.
  Toget menes at have ramt en eller flere bropiller på den trafikerede bro over jernbanen på Jens Holms Vej ved Fynsvej. Broen er spærret for al trafik.
  Kolding Kommunes ingeniører er tilkaldt. De skal undersøge, om broen er sikker.
  Normalt er broer konstrueret, så skader på en enkelt bropille ikke vil ødelægge stabiliteten.
  Banedanmark kan ikke sige noget om, hvornår togtrafikken mellem Kolding og Fredericia kan genoptages.
  Der er indslag om uheldet i TV SYD Nyheder kl. 19.30.
  